21
Yeyox te yãy yõg tik te 7 pu yãy mũg
1 Ta Yeyox te yãy yõg tik xop pu yãy mũg 'ũxeheh konãg xexka Timenit yõg hãpkux tu'. Yã' yãy mũg hã kaxĩy. 2 'Ũpip Xĩmãm Pet, xix Tõmẽ 'ũxuxet'ax Kutonnix kamah, xix Nãtãnãyet, yã xiptuxexka Kãnã yõg tihik hãpxexka Ganinet tu', xix Yemeneo kutok xop, xix tik tix nõy, yã Yeyox yõg tik xop kopa' pip. 3 Ha Xĩmãm Pet te' nõy pu hãm'ãktux, hu:
—'Ũgmõg, nũy mãm xuk. Kaxĩy.
Ha xape xop te:
—'Ãpu yũmũ mõg. Kaxĩy.
Tu ta' mõg ka'mãm, tu mõktu mĩpkox tu' mõxaha', tu' mõxakux, tu ta' mõg kõnãg xexka tu', tu mãm xuk 'ãmnĩy tox hã, pap xuk 'ohnãg. 4 Mãyõn xupep, 'ĩhã' xip Yeyox hãm kux tu', pa Yeyox yõg tik xop te' yũmmũg 'ohnãg, yã' xip Yeyox. 5 Ha Yeyox te:
—'Ũkxape xop, 'ok mãm 'ũm xuk hok? Kaxĩy.
Ha nõm te:
—'Ap xuk'ah. Kaxĩy.
6 Ha Yeyox te:
—'Ãpu mõ mãpxuk'ax yõn mĩpkox yõg yĩpxe'e hã' yũm, tu 'ãxop te' pipip-tup. Kaxĩy.
Ha nõm te' mĩy, ha mãm nũ'xĩmnãg 'ũxuk'ax hã, ha tik te mãmxuk'ax mõy yũmmũg 'ohnãg. 7 Ha' xip tihik, yã Yeyox yõg tik xop kopa' xip, yã Yeyox te mõ nõm yãy xe'ẽgnãg. Tute Pet pu hãm'ãktux, hu:
—Yã yũmũg xuxyã nõ'õm. Kaxĩy.
Ha Xĩmãm Pet xaxtop, hu mõ toppixxax tat, tu' pũn kõnãg kopah. 8 Ha ta xape te yã' pip mĩpkox kopah. Ha ta mĩpkox xix hãpkux yõg mẽn xohix te' 100. Ha ta' mõg, tu mãpxuk'ax nũnnãhã kõnãg kopah, yã mãm nũ'xĩmnãg. 9 Tu' mõg, tu mõktu' mõxaha hãpkux tu', tu hãpkux tu' mõg, tu mõktu kuxap pẽnãhã', tu mãm pugã pẽnãhã xix pãm. 10 Ha Yeyox te:
—Putnũ' mãhãm 'ãxop te' xuk. Kaxĩy.
11 Ha ta mõ'nãhã Xĩmãm Pet mĩpkox hã, tu mãpxuk'ax yĩkũy, tu' nũnnãhã', yã mãm nũ'xĩmnãg mãm xohix te' 153. 'Ũxohix mãhãm, pa mãpxuk'ax yãy pot 'ohnãg. 12 Ha Yeyox te:
—Mã, nũy 'ãxit. Kaxĩy.
Ha tik te' yĩkopit 'ohnãg, hu:
—'Ũ'ũm 'ãmũn? Kaxĩy.
Yã hã kaxĩy yĩkopit 'ohnãg, pa' yũmmũg, yã' xuxyã'. 13 Yeyox te pãm pop, tu tik pu' popmãhã', tu mãm pop, tu tik pu' popmãhã'.
14 Hãmũn, Yeyox te putpu' hi', tu yãy yõg tik xop pu yãy mũg tikoyuk.
Yeyox xix Pet
15 Ta' xit kux, ha Yeyox te Xĩmãm Pet pu hãm'ãktux, hu:
—'Ok xatek putuppax xexka, pa 'õm putuppax kutõgnãg? Kaxĩy.
Ha Pet te:
—Yãyã, hamũn, xate' yũmmũg, 'ãte 'ãp-tuppax. Kaxĩy.
Ha Yeyox te:
—'Ãpu tikmũ'ũn pu yõg hãm'ãktux yũmmũgã', nũy nõm pẽnã'ax putuk. Kaxĩy.
16 Ha Yeyox te:
—Xĩmãm, yã Yoãm Kutok, 'ok xatek putuppax? Kaxĩy.
Ha:
—Yãyã, hamũn, xate' yũmmũg, 'ãte 'ãp-tuppax. Kaxĩy.
Ha Yeyox te:
—'Ãpu tikmũ'ũn pẽnã' kahnẽn pẽnã'ax putuk. Kaxĩy.
17 Ha Yeyox te xe hãm'ãktux, hu:
Xĩmãm, yã Yoãm kutok, 'ok xatek putuppax? Kaxĩy.
Ha Pet kuxa hittup 'ohnãg, Yeyox te' yĩkopit tikoyuk hah tu:
—Yãyã, xate' yũmmũg hãpxop xohix xexkah. Xate' yũmmũg, 'ãte 'ãp-tuppax. Kaxĩy.
Ha Yeyox te:
—'Ãpu tikmũ'ũn pẽnã', kahnẽn pẽnã'ax putuk. 18 'Ãte xa hãpxe'e 'ãktux. Hõmã 'ãtuktup, tu yãy kũnãy hĩy, nũy ta mõg, tu hãpkumep hãm xohix tu' xatep-tup. Pa hãpxip 'ĩhã 'ãkutut'ax, tu 'ãyĩm yoap-tup, ha' nõy te 'ãyĩm kĩy putup, tu 'ãmõgãp-tup hãm tu xatep-tup'ah. Kaxĩy.
19 Hã kaxĩy Yeyox te hãm'ãktux hã kaxĩy Pet putex putup, puyĩy tikmũ'ũn yũmmũg 'ũxexka Topah. Yeyox te Pet pu hãm'ãktux hu:
—'Ãpu 'ũkpe mõg. Kaxĩy.
Yeyox te tik nõy 'ãktux
20 Pa Pet te yõkãnãm, tu tik nõy pẽnãhã', yã Yeyox te mõ nõm yãy xe'ẽgnãg. Yã hõmã nõm xip Yeyox yĩkãgnãg, tu' yĩkopit, hu: “Yãyã, tep-te' gãy xop mõgãp-tup 'ã ha, puyĩy 'ãxũygã'?” Hã kaxĩy nõm te hãm'ãktux hõmã. 21 Ha Pet te nõm pẽnãhã', tu Yeyox pu hãm'ãktux, hu:
—Yãyã, xix 'õhõm tihik. Tikmũ'ũn te nõm pu putep mũn mĩy putup? Kaxĩy.
22 Ha Yeyox te:
—Paxpu 'ãtep-tup tik nox xihip nũnte, ha mõktuk nũn putpuk, ha ta xate' yũmmũg putup'ah. 'Ãpu 'ũkpe mõg! Kaxĩy.
23 Yĩy ta Yeyox mũtik mõg xop kopa hãm'ãktux punethok, yã hãm'ãktux tik xok putup'ah. Pa 'ãmhok. Yeyox 'ap xuktux'ah 'ũxok putup'ah. Pa Yeyox te: “Paxpu 'ãtep-tup tik nox xihip nũnteh, ha mõktuk nũn putpuk, ha ta xate' yũmmũg putup'ah”. Kaxĩy.
24 Nõ'õm tihik yãg mũn. 'Ãte hãpxop xohix xe'e 'ãktux, tu nõm kax'ãmi nũnteh. Yũmũ'ãte' yũmmũg 'ũxe'e nũ hãm'ãktux.
'Ũkux
25 Yeyox te hãpxopmã nõy punethok kamah. 'Ũkax'ãmi Yeyox yõg hãpxopmã'ax xohix xexka', puxix pip'ax tappet xohix xexkah. 'Ãte hãmpekpaxex hãm xexka putuk'ah tappet xohix. Yã hãm xexka kutõgnãg, pa nõm tappet xexkah.
Tu ta tu' kux.